Išradimas priskiriamas elektros generavimo įrenginiams, naudojantiems pjezoelektrinį efektą. Tai pjezoelektrinis „virpesių energijos surinkimo“ generatorius, kurio elektros gamybos efektyvumas ir stabilumas, veikiant žemo dažnio (<10 Hz) virpesiams, yra didesnis nei žinomų analogų. Generatoriaus konstrukcija apima korpusą (1), gembės tipo pjezoelektrinį keitiklį (2) su magnetine mase (3), ir specialią įgreitinančiųjų bei varančiųjų magnetų sistemą. Įgreitinantys magnetai (13), veikiami išorinių virpesių ir inercijos jėgų, juda generatoriaus korpuse (1) specialiuose loveliuose (12), bei magnetinės sąveikos dėka nekontaktiniu būdu stumdo varančiųjų magnetų (10) masyvą (9). Masyvas (9) apima bent 2 magnetus (10), atskirtus neferomagnetine tarpine (11). Veikiamas įgreitinančių magnetų, masyvas (9) slankioja sąlyginai aukštu ir pastoviu greičiu, sąveikauja su keitiklio (2) magnetine mase (3), deformuoja gembę ir generuoja aukštadažnius sustiprintus pjezoelektrinio keitiklio (2) virpesius. Šis generatorius yra tinkamas ir efektyvus, žadinant jį žemadažniais, pavyzdžiui, biomechaniniais virpesiais, kuriuos sukelia aktyviai judančio žmogaus galūnių mostai.